Lidija Šentjurc
<s>Lidija Šentjurc (Hrastnik, 18. mart 1911. – Ljubljana, 25. decembar 2000), učesnica Narodnooslobodilačke borbe, društveno-politička radnica SFR Jugoslavije i SR Slovenije, junak socijalističkog rada i narodni heroj Jugoslavije.</s>

<s>Biografija 
Rođena je 18. marta 1911. godine u mestu Hrastnik, u Sloveniji.</s><s>Njen otac Franc, koji je bio rudar, poginuo je tokom Prvog svetskog rata, pa ju je odgajila majka, koja je vodila gostionicu.</s><s>Nakon završene osnovne škole u rodnom mestu, pohađala je građansku školu u Krškom.</s><s>Zatim je završila Učiteljsku školu u Ljubljani i upisala se na Filozofski fakultet Ljubljanskog univerziteta.</s><s>Diplomirala je na pedagoškoj grupi 1938. godine.</s>

<s>Još kao učenica Učiteljske škole, u Ljubljani, preko svog školskog druga Edvarda Kardelja, povezala se sa revolucionarnim omladinskim pokretom.</s><s>Za vreme studija učestvovala je u radu revolucionarnog studentskog pokreta i 1932. postala član Komunističke partije Jugoslavije (KPJ).</s><s>Zbog komunističkog delovanja, 1933. godine je uhapšena i izvedena pred Državni sud za zaštitu države, koji ju je osudio na dve godine robije, koju je izdržala u zatvoru u Požarevcu.</s>

<s>Po povratku iz zatvora, nastavila je revolucionarni rad, delujući među studentima i radeći u ženskim organizacijama.</s><s>Politički je radila i među rudarima u Trbovlju, gde je 1939. godine učestvovala u organizovanju štrajka.</s><s>U periodu od 1935. do 1937. godine, nalazila se u Zagrebu, gde je radila kao član Agitpropa Centralnog komiteta Saveza komunističke omladine Jugoslavije (SKOJ) i član uredništva lista „Glas omladine“.</s><s>Posle policijske provale u zagrebačku partijsku organizaciju, februara 1936. godine, postala je član Pokrajinskog rukovodstva SKOJ-a za Sloveniju i uredništva njegovog legalnog glasila „Mlada pota“.</s><s>Od jeseni 1937. godine je radila u omladinskim komisijama pri Centralnom komitetu KP Jugoslavije i Centralnom komitetu KP Slovenije i kao član Okružnog komiteta KPS za Trbovlje.</s>

<s>Narodnooslobodilačka borba</s>

<s>Odmah posle okupacije Kraljevine Jugoslavije, aprila 1941. godine, Nemci su otpočeli sa masovnim iseljavanjem Slovenaca iz delova Slovenije koje su pripojili Trećem rajhu.</s><s>Zajedno sa nekoliko hiljada, svojih sunarodnika, bila je internirana u Srbiju.</s><s>U toku avgusta, po partijskom zadatku, je ilegalno došla u okupiranu Ljubljanu i uključila se u rad na osnivanju masovne narodnooslobodilačke omladinske organizacije - „Omladinski Oslobodilački front Slovenije“ (), čiji je u početku bila sekretar.</s>

<s>Od proleća 1942. do proleća 1943. godine radila je kao sekretar Okružnog komiteta KPS u Ljubljani, a po odlasku rukovodstva Narodnooslobodilačkog pokreta iz grada, postala je član Povereništva Centralnog komiteta KP Slovenije i Izvršnog odbora Oslobodilačkog fronta za Ljubljanu.</s><s>Potom je prešla na oslobođenu teritoriju, gde je uključena u članstvo CK KPS.</s><s>Na Kočevskom zboru, oktobra 1943. godine, izabrana u Slovenački narodnooslobodilakčki odbor.</s>

<s>Početkom 1944. godine, CK KPS ju je uputio na politički rad u Slovenačko primorje, gde je bila sekretar Povereništva CK KPS za Slovenačko primorje, Gorenjsku, Korušku i Trst.</s><s>U Trstu je učestvovala u stvaranju slovenačko-italijanske antifašističke organizacije „Radničko jedinstvo“ (), i u formiranju komande mesta NOVJ.</s><s>U februaru 1945. godine postavljena je za organizacionog sekretara Centralnog komiteta KP Slovenije .</s>

<s>Posleratna karijera 
Posle oslobođenja Jugoslavije, vršila je mnoge odgovorne državne i partijske dužnosti.</s><s>Bila je ministar prosvete u Vladi Federalne Slovenije (1946) i ministar za komunalne poslove u Vladi Narodne Republike Slovenije (1947–1949).</s><s>U periodu od 1952. do 1968. godine, radila je u saveznim instucijama, u Beogradu - bila je potpredsednik Savezne skupštine i predsednik Odbora za socijalnu politiku i narodno zdravlje, član Saveznog izvršnog veća i sekretar za socijalnu politiku i komunalne poslove.</s><s>Do 1961. godine bila je član Glavnog odbora SSSRN Slovenije, a od 1966. član Izvršnog odbora i potpredsednik Centralnog odbora SSRN Jugoslavije i predsednik njegove komisije za organizaciona i kadrovska pitanja.</s><s>U periodu od 1945. do 1953. birana je za narodnog poslanika slovenačke skupštine, a u periodu od 1945. do 1963. godine narodnog poslanika Savezne skupštine.</s><s>Od 1963. godine bila je član Saveta federacije.</s>

<s>Za člana Centralnog komiteta Saveza komunista Jugoslavije birana je na Šestom, Sedmom i Osmom kongresu, a za člana CK SK Slovenije na Prvom i Drugom kongresu.</s><s>U periodu od 1949. do 1952. godine obavljala je dužnost organizacionog sekretara Centralnog komiteta KP Slovenije.</s><s>Od 1969. godine, kao predsednik Istoriske komisije pri Predsedništvu CK SKS radila je na sakupljanju građe za istoriju Saveza komunista Slovenije.</s><s>Na ovoj dužnosti ostala je sve do penzionisanja 1980. godine.</s>

<s>Bila je udata za slovenačkog i jugoslovenskog političara Sergeja Krajgera, koji je od maja 1981. do maja 1982. godine obavljao dužnost predsednika Predsedništva SFRJ.</s><s>Preminula je 25. decembra 2000. godine u Ljubljani.</s>

<s>Nosilac je Partizanske spomenice 1941. i drugih jugoslovenskih odlikovanja, među kojima su Orden junaka socijalističkog rada, Orden narodnog oslobođenja, Orden zasluga za narod sa zlatnom zvezdom, Orden bratstva i jedinstva sa zlatnim vencem i dr. Ordenom narodnog heroja odlikovana je 27. novembra 1953.. godine.</s>

<s>Literatura</s>

<s>Vojna enciklopedija (knjiga deveta).</s><s>Beograd 1975. godina.</s><s>Heroine Jugoslavije.</s><s>„Spektar“, Zagreb 1980. godina.</s>

<s>Jugoslavenski partizani
Jugoslavenski političari
Jugoslavenski komunisti
Slovenski političari
Slovenski komunisti
Članovi Centralnog komiteta KPJ-SKJ
Narodni poslanici Skupštine Jugoslavije
Članovi Saveta federacije SFRJ
Žene u Narodnooslobodilačkoj borbi
Nosioci Partizanske spomenice 1941.</s><s>Nosioci Ordena narodnog oslobođenja
Žene narodni heroji</s>

